CELEX: 52010XG0527(01)
Language: sk
Date: 2010-05-10 00:00:00
Title: Závery Rady z  10. mája 2010 o Europeane: ďalšie kroky

27.5.2010   
            
            
               SK
            
            
               Úradný vestník Európskej únie
            
            
               C 137/19
            
         Závery Rady z 10. mája 2010 o Europeane: ďalšie kroky
   2010/C 137/07
   RADA EURÓPSKEJ ÚNIE,
   KEĎŽE:
   
               —
            
            
               vytvorenie európskej digitálnej knižnice EUROPEANA, ktorá umožňuje prístup online k digitálnemu kultúrnemu materiálu z celej Európy v mnohých jazykoch (knihy, tlač, fotografie, filmové a audiovizuálne diela, archívne dokumenty, muzeálne zbierky, architektonické a archeologické dedičstvo atď.), je výbornou príležitosťou na ukázanie kultúrneho dedičstva členských štátov, ako aj zvýšenie prístupu verejnosti k nemu a povedomia o ňom,
            
         
               —
            
            
               digitalizácia kultúrneho materiálu členských štátov a jeho dostupnosť online, ako aj digitálne uchovávanie sú nevyhnutné na vyzdvihnutie takéhoto kultúrneho dedičstva, podnietenie tvorby obsahu a podporu vzniku nových služieb online,
            
         PRIPOMÍNAJÚC:
   závery Rady z 13. novembra 2006 o digitalizácii kultúrneho materiálu, jeho dostupnosti online a o digitálnom uchovávaní,
   závery Rady z 20. novembra 2008 o európskej digitálnej knižnici EUROPEANA, ktoré dali prvý politický impulz pre vytvorenie tejto spoločnej platformy umožňujúcej prístup ku kultúrnemu dedičstvu Európy,
   záverečnú správu skupiny expertov na vysokej úrovni pre digitálne knižnice „Digitálne knižnice: odporúčania a výzvy do budúcnosti“,
   SO ZÁUJMOM VÍTA:
   
               —
            
            
               oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 28. augusta 2009 s názvom „Europeana – ďalšie kroky“, na základe ktorého sa začal konzultačný proces zameraný na analýzu najvhodnejších spôsobov, ako zaručiť, aby Europeana a súvisiace politiky vzťahujúce sa na digitalizáciu, dostupnosť online a digitálne uchovávanie zabezpečovali európskej kultúre trvalé zviditeľnenie v digitálnom prostredí,
            
         
               —
            
            
               cieľ do konca roku 2010 sprístupniť prostredníctvom Europeany 10 miliónov digitalizovaných diel online,
            
         
               —
            
            
               oznámenie Komisie z 19. októbra 2009 s názvom Autorské práva v znalostnej ekonomike, ktoré sa výslovne zaoberá novými právnymi výzvami, ktorým čelia knižnice a archívy pri digitalizácii svojich zbierok,
            
         SO ZÁUJMOM VÍTA, ŽE:
   
               —
            
            
               v nadväznosti na rokovania Rady pre vzdelávanie, mládež a kultúru na zasadnutí, ktoré sa konalo 27. novembra 2009, vytvorila Komisia európsku reflexnú skupinu („comité des sages“) pre digitalizáciu, ktorá sa bude zaoberať najmä otázkami súvisiacimi s verejno-súkromnými partnerstvami; vyzýva túto skupinu aby uskutočnila rozsiahle konzultácie a čo najlepšie využila príspevky členských štátov a zainteresovaných strán a aby podľa potreby pravidelne informovala o svojich činnostiach.
            
         BERIE NA VEDOMIE:
   
               —
            
            
               pokrok, ktorý sa doposiaľ dosiahol a ktorý viedol k vytvoreniu nadácie „Európska digitálna knižnica“ a spusteniu prototypu EUROPEANA 20. novembra 2008, čo predstavuje rozhodujúci krok v tomto procese,
            
         
               —
            
            
               že ďalším míľnikom bude prezentácia verzie „Europeana 1.0“ v roku 2010 a následná konsolidácia tejto platformy,
            
         ZDÔRAZŇUJE:
   
               —
            
            
               organizačné, právne a finančné výzvy v súvislosti s digitalizáciou a prístupnosťou kultúrneho materiálu online, ako aj digitálnym uchovávaním, ako sú napr. otázky týkajúce sa práv duševného vlastníctva a potreby nájsť dodatočné finančné prostriedky na digitalizáciu, ktoré môžu zahŕňať aj prostriedky získané prostredníctvom verejno-súkromných partnerstiev,
            
         
               —
            
            
               význam toho, aby sa zabezpečilo, že uvedené výzvy bude riešiť Komisia a členské štáty súbežne s krokmi uvedenými nižšie s cieľom konsolidovať Europeanu ako základnú štruktúru umožňujúcu spoločný prístup ku kultúrnemu obsahu,
            
         
               —
            
            
               potrebu, aby členské štáty a Komisia, ako aj orgány a inštitúcie, ktoré sa na projekte Europeana aktívne podieľajú, zvýšili v nadchádzajúcich rokoch úsilie o rozšírenie a obohatenie Europeany, tak z kvantitatívneho, ako aj kvalitatívneho hľadiska.
            
         ZDÔRAZŇUJE, ŽE:
   
               —
            
            
               Europeana by sa mala aj naďalej rozvíjať v rámci spoločného úsilia európskych kultúrnych inštitúcií, pričom by sa malo pokračovať v práci na zlepšení portálu – vrátane jednotnejšej a príťažlivejšej prezentácie digitalizovaných položiek, vyriešenia viacjazyčného rozmeru a posilnenia nástrojov na vyhľadávanie – s cieľom splniť potreby a očakávania používateľov,
            
         
               —
            
            
               v záujme dlhodobej konsolidácie Europeany by mal udržateľný model financovania a správy zohľadňovať úlohu Europeany ponúkať na cezhraničnom základe čo najširší možný prístup ku kultúrnym zbierkam, európsky rozsah a povahu stránky a takisto poprednú úlohu kultúrnych inštitúcií.
            
         
               —
            
            
               digitalizácia nášho kultúrneho dedičstva a jeho dostupnosť online by sa mali uskutočňovať pri plnom dodržiavaní práv duševného vlastníctva. Je potrebné dosiahnuť rýchly pokrok pri hľadaní uskutočniteľných riešení na digitalizáciu diel, ktorých náklad sa už vyčerpal a ktoré už nie sú v distribúcii, a ich ukladanie online, ako aj pri riešení otázok týkajúcich sa diel, v prípade ktorých nie je známy držiteľ autorských práv,
            
         SA DOMNIEVA, ŽE V ZÁUJME ĎALŠIEHO ROZVOJA EUROPEANY JE NEVYHNUTNÉ:
   
               —
            
            
               zvýšiť počet diel, ktoré sú vo verejnom vlastníctve, ako aj tých, na ktoré sa vzťahujú práva duševného vlastníctva, z knižníc, múzeí, archívov a audiovizuálnych zbierok, ktoré sú sprístupnené cez portál, s plným ohľadom na práva duševného vlastníctva, pričom sa zároveň zabezpečí kvalitatívny prístup umožňujúci predvedenie rôznorodosti a bohatosti kultúrneho dedičstva Európy; pokračovať v spoločnej práci zameranej na zabezpečenie čo najširšej dostupnosti diel, ktoré sú vo verejnom vlastníctve, po ich digitalizácii,
            
         
               —
            
            
               pokračovať v úsilí o podporu širšieho geografického rámca a nájdenie lepšej rovnováhy medzi rôznymi typmi obsahu, ktorý je sprístupnený prostredníctvom Europeany (knihy, fotografie, archívne dokumenty, kinematografický a audiovizuálny materiál, muzeálne zbierky, atď.), po zohľadnení osobitných potrieb typov obsahu, ktoré sú náročné na spotrebu zdrojov, ako napríklad audiovizuálny materiál,
            
         
               —
            
            
               plne zohľadniť jazykovú rozmanitosť ako jednu z kľúčových čŕt dedičstva Európy a posilniť viacjazyčné vlastnosti stránky Europeany, najmä vyriešením medzijazykového vyhľadávania a automatického prekladu,
            
         
               —
            
            
               zabezpečiť centrálne postavenie používateľa a pokračovať v analýze potrieb a profilov používateľov, tiež s cieľom určiť konkrétne aplikácie a mechanizmy vrátane takých, ktoré podporia interaktivitu tým, že umožnia aktívne prispievanie používateľov k obsahu stránky, a zároveň podnikať kroky potrebné na zabezpečenie toho, aby sa obsahu vkladal v súlade s príslušnými právnymi ustanoveniami. Ak to bude možné, nové aplikácie Europeany by mali využívať otvorené formáty, aby umožnili zapojenie sa čo najväčšej možnej komunity tvorcov a zjednodušili primerané opätovné používanie a prispôsobenie softvérových prvkov Europeany iným kontextom,
            
         
               —
            
            
               zvýšiť povedomie o Europeane v kultúrnych inštitúciách po celej Európe, ktoré by mohli prispieť obsahom, a medzi možnými používateľmi stránky. V tejto súvislosti by významnú úlohu mohla zohrať spolupráca so vzdelávacím a výskumným sektorom a mali by sa ešte preskúmať ďalšie možnosti spolupráce,
            
         
               —
            
            
               zohľadniť rozmanitosť jednotlivých kultúrnych inštitúcií v Európe, aby sa zabezpečilo, že všetky inštitúcie, aj tie najmenšie, majú možnosť spolupodieľať sa na rozvoji Europeany,
            
         
               —
            
            
               pokračovať v práci na súbore jasných a široko akceptovaných minimálnych noriem interoperability a podpore ich uplatňovania inštitúciami, ktoré prispievajú obsahom. Pomôže to kultúrnym inštitúciám pri zohľadňovaní potreby jednotných metaúdajov vysokej kvality v procese digitalizácie, ktoré majú kľúčový význam pri vyhľadávaní digitalizovaných diel a vytváraní vzťahov medzi nimi,
            
         
               —
            
            
               pracovať na udržateľnom modeli financovania a správy Europeany umožňujúcej spoločný prístup ku kultúrnemu dedičstvu Európy a zabezpečovať optimálne využívanie finančných nástrojov dostupných na financovanie digitalizácie na vnútroštátnej a európskej úrovni,
            
         
               —
            
            
               preskúmať možnú úlohu verejno-súkromných partnerstiev pri digitalizácii s cieľom rozšíriť zbierky dostupné prostredníctvom Europeany s prihliadnutím na potrebu primerane chrániť záujmy držiteľov práv, používateľov a prispievajúcich inštitúcií,
            
         VYZÝVA ČLENSKÉ ŠTÁTY, ABY:
   
               —
            
            
               pokračovali v spoločnej práci pri plnení cieľov stanovených v záveroch Rady z 13. novembra 2006 o vnútroštátnych stratégiách na digitalizáciu kultúrneho materiálu, jeho dostupnosť online a digitálne uchovávanie a cieľov z 20. novembra 2008 o dostupnosti digitalizovaného materiálu prostredníctvom európskej digitálnej knižnice „Europeana“,
            
         
               —
            
            
               naďalej a intenzívnejšie podporovali projekty digitalizácie, ktoré realizujú ich kultúrne inštitúcie, aby sa zvýšil počet diel z knižníc, múzeí, archívov a audiovizuálnych zbierok zo všetkých členských štátov a presadzovala ich dostupnosť prostredníctvom Europeany a čo najväčší možný prístup používateľov k jej obsahu, napr. stanovením podmienok na financovanie digitalizácie,
            
         
               —
            
            
               pokračovali vo zvyšovaní povedomia medzi kultúrnymi inštitúciami na všetkých územných úrovniach napríklad organizovaním informatívnych stretnutí s cieľom vyzvať ich, aby prispievali do Europeany buď priamo alebo prostredníctvom vnútroštátnych, regionálnych alebo tematických zberných miest,
            
         
               —
            
            
               poskytovali Europeane na dobrovoľnej báze až do konca roku 2013 a kým sa nevytvorí udržateľný model financovania a správy nevyhnutnú úroveň podpory, ktorá dopĺňa financovanie Spoločenstva,
            
         VYZÝVA ČLENSKÉ ŠTÁTY A KOMISIU, ABY:
   
               —
            
            
               prispievali k zvyšovaniu povedomia širokej verejnosti o Europeane napríklad usporadúvaním kampaní v spolupráci s kultúrnymi inštitúciami, aby sa jej stránka stala známou medzi jej možnými používateľmi,
            
         
               —
            
            
               zjednodušili a podporovali zavádzanie súboru jasných a spoločných minimálnych noriem interoperability pre digitalizovaný kultúrny obsah v rámci Europeany,
            
         
               —
            
            
               v rámci skupiny expertov členských štátov pre digitalizáciu a digitálne uchovávanie a v spolupráci s Europeanou vytvorili plán s odporúčaniami na vyvážené zvýšenie množstva obsahu prístupného prostredníctvom Europeany, ktorý sa bude týkať všetkých členských štátov a segmentov (texty, audio záznamy, zvukové záznamy, obrazové snímky) a zahŕňať majstrovské diela európskeho kultúrneho dedičstva vybrané členskými štátmi, a v kontexte tejto skupiny expertov pokračovali v spolupráci s portálom Europeana v otázkach súvisiacich s modelom správy a financovania a strategickým smerovaním stránky,
            
         VYZÝVA BEZ TOHO, ABY BOLI DOTKNUTÉ BUDÚCE ROKOVANIA O FINANČNOM RÁMCI NA ROKY 2014 – 2020, KOMISIU, ABY:
   vo vhodnom časovom rámci a po zohľadnení týchto záverov zvážila predloženie návrhov na udržateľné financovanie Europeany po roku 2013 a súvisiacich politík doplneného o víziu konsolidácie a rozvoja Europeany, vrátane otázok jej správy, ako nevyhnutného a výnimočného referenčného nástroja pre digitálny vek, ktorý sprístupní európske kultúrne dedičstvo všetkým ľuďom a zvýši jeho príťažlivosť a význam pre túto i ďalšie generácie